አፍሪካውያን ለስደተኞች ጉዳይ ልዩ ትኩረት ሠጥተው ሊንቀሳቀሱ ይገባል- አንቶኒዮ ጉቴሬዝ
አፍሪካውያን ለስደተኞች ጉዳይ ልዩ ትኩረት ሠጥተው ሊንቀሳቀሱ እንደሚገባ የተባበሩት መንግሥታት ድርጅት ዋና ፀሓፊ አንቶኒዮ ጉተሬዝ  ጥሪ አቀረቡ ፡፡የተባበሩት መንግስታት ድርጅት ዋና ፀሃፊ አንቶኒዮ ጉቶሬዝ ከአፍሪካ ህብረት ኮሚሽን ሊቀመንበር ሙሳ ፋኪ ማህመት ጋር በመሆን በአፍሪካ ህብረት አዳራሽ ዛሬው ዕለት  በሠጡት የጋራ ጋዜጣዊ መግለጫ አፍሪካውያን ለስደት ምክንያት የሚሆኑ ችግሮችን በማጥናት ለስደተኞች ጉዳይ ልዩ ትኩረት ሠጥተው ሊንቀሰቀሱ እንደሚገባ አሳስበዋል፡፡  በአፍሪካ የተጀመሩ የልማት ሥራዎችን ዘላቂ በማድረግ በምርጫና ሌሎች ምክንያቶች የሚፈጠሩ ግጭቶችን በውይይትና በድርድር ለመፍታት ዜጎቻቸውን ከስደትና መፈናቀል ሊታደጉ እንደሚገባም ተናግረዋል፡፡ዋና ፀሃፊው የስደትን ጉዳይ በተመለከተ ሲያብራሩ አሁን ላይ ከአፍሪካ ወደ የተለያዩ የዓለማችን ክፍሎች ከሚሰደዱ ዜጎች ቁጥር ይልቅ ከአንድ አፍሪካ ሀገር ወደሌላኛው የአፍሪካ ሀገር የሚሰደዱት ቁጥራቸው የላቀ መሆኑን  በመግለጫቸው አመልክተዋል፡፡   ከአፍሪካ ወደ አውሮፓና ሌሎች የተለያዩ ሀገራት ባህር አቋርጠው በህገ ወጥ መንገድ የሚጓዙት ከፍተኛ ጉዳት እየደረሰባቸው እንደሆነም ገልጸዋል፡፡በአፍሪካ የተለያዩ አካባቢዎች የሰላምና ደህንነት ተስፋዎች እየታዩ መሆኑን የተናገሩት ዋና ፀሃፊው የኢትዮ- የኤርትራ፣ የደቡብ ሱዳን ተፋላሚዎችን የሰላም ስምምነቶችን አንስተዋል፡፡የተባበሩት መንግስታት ድርጅት ከአፍሪካ ህብረት ጋር በመሆን በአህጉሪቷ ዘላቂ ሰላምና ደህንነት እንዲሰፍ ስትራቴጂ አጋርነት መሥረቱ እየተንቀሳቀሰ መሆኑንም አስረድተዋል፡፡በዓለም አቀፍ ደረጃ ከፍተኛ ጉዳት እያደረሰ ያለው የአየር ንብረት ለውጥ ለለውጡ ያን ያህል ድርሻ የሌላት አፍሪካ ላይ ጉዳቱ ከፍተኛ መሆኑንም አንስተዋል፡፡የአፍሪካ ህብረት ኮሚሽን ሊቀ መንበር ሙሳ ፋኪ መሃመት በበኩላቸው አፍሪካዊያን ለስደተኞች ልዩ ትኩረት ሠጥተው እንዲንቀሳቀሱ ህብረቱ አቅጣጫ አስቀምጦ እየተንቀሳቀሰ መሆኑን ተናግረዋል፡፡በነገው ዕለት በአፍሪካ ህብረት መሪዎች ጉባኤ ዋና ትኩረቱን ዘላቂ መፍትሄ ለስደተኞች፣ ስደት ተመለሾችና ለሀገር ውስጥ ተፈናቃዮች ማድረጉን ገልጸዋል፡፡ 